‘Omstrede’ twee dien in Kwagga se verhoorKwagga Smith (Foto: YouTube) Twee van die beamptes wat by die omstrede tugprosedure van die All Black Sonny Bill Williams betrokke was, dien in die tugkomitee wat Kwagga Smith se saak Maandag aanhoor. Smith se verskyning spruit uit die rooi kaart wat hy vir ʼn beweerde gevaarlike duikslag in die Superrugby-eindstryd tussen die Lions en die Crusaders Saterdag op Ellispark op die lyf geloop het. Hy het glo die Crusaders-heelagter, David Havili, in die lug geduik. Die vuilspelkomitee wat hom verhoor, bestaan uit Nigel Hampton KA, Stefan Terblanche en John Langford. Langford was ʼn lid van die Drie-Aussies-tugkomitee wat die bohaai om Williams se skorsing laat losbars het, toe hy (die komitee) besluit het die vier weke sluit die All Blacks se eerste Bledisloe-toets teen die Wallabies in. Terblanche was lid van die appèlkomitee wat tot Wêreldrugby se ontnugtering besluit het die All Blacks se oefenwedstryd teen ʼn verskillende span in elke helfte is ʼn volwaardige wedstryd, en dit staan Williams gevolglik vry om teen die Wallabies te speel. As Smith Maandag die beslissing en uitgemete straf van die vuilspelkomitee aanvaar, is die saak afgehandel.